**Α. Τρόποι και Μέσα Πειθούς**

|  |  |  |
| --- | --- | --- |
| **ΤΡΟΠΟΙ ΠΕΙΘΟΥΣ** | **ΜΕΣΑ ΠΕΙΘΟΥΣ** | **ΣΚΟΠΟΣ** |
| **Επίκληση στη λογική** | Επιχειρήματα (συλλογισμοί),τεκμήρια (παραδείγματα, γεγονότα, στατιστικά στοιχεία κτλ.) [σ. 8]**\*** | Να αποδείξει κάποιος την ορθότητα μιας θέσης / άποψης |
| **Επίκληση στο συναίσθημα (του δέκτη)** [σ. 37] | Συναισθηματικά φορτισμένο λεξιλόγιο, περιγραφή, αφήγηση, σχήματα λόγου (μεταφορά, παρομοιώσεις κτλ), χιούμορ, ειρωνεία, σημεία στίξης [σ. 38] | Να διεγείρει τα συναισθήματα του δέκτη (φόβο, εμπιστοσύνη κτλ), να προκαλέσει μια απόφαση ή να οδηγήσει σε μια ενέργεια |
| **Επίκληση στο ήθος του πομπού (ομιλητή)** [σ. 39] | Θετικά φορτισμένο λεξιλόγιο που αναφέρεται στις αρετές του ομιλητή ή των ιδεών που εκφράζει | Να δείξει ο ομιλητής την αξιοπιστία του, να αποσπάσει την εμπιστοσύνη του δέκτη, για να επηρεάσει την απόφασή του |
| **Επίθεση στο ήθος του αντιπάλου** [σ. 40] | Αρνητικά φορτισμένο λεξιλόγιο. Ύβρεις, ειρωνεία, καταγγελίες | Να δείξει ότι οι απόψεις του αντιπάλου δεν είναι ορθές, εξαιτίας του χαρακτήρα του και της ιδιωτικής του ζωής |
| **Επίκληση στην αυθεντία**[σ. 41] | Αποσπάσματα επιστημονικού λόγου, σκέψεις και απόψεις ειδικών με αναγνωρισμένο κύρος | Να ενισχύσει την αξιοπιστία ενός επιχειρήματος ή να καλύψει την έλλειψη επιχειρημάτων |

**\*** Οι σελίδες παραπέμπουν στο βιβλίο *Έκφραση - Έκθεση Γ΄ Τεύχος*

**Ποιοι τρόποι και ποια μέσα πειθούς χρησιμοποιούνται στις παρακάτω παραγράφους;**

**1.** «Πρέπει να πάψουμε να βλέπουμε τον άνθρωπο σαν υπερφυσικό ον και να εγκαταλείψουμε το πρόταγμα**[[1]](#footnote-1)**, που διατυπώθηκε από τον Ντεκάρτ και κατόπιν από τον Μαρξ, για κατάκτηση και κατοχή της φύσης. Αυτό το πρόταγμα έγινε γελοίο, από τη στιγμή που συνειδητοποιήσαμε ότι ο τεράστιος κόσμος, μέσα στην απειρότητά του, παραμένει έξω από την εμβέλειά μας. Κι έγινε παραληρηματικό, από τη στιγμή που συνειδητοποιήσαμε ότι το προμηθεϊκό γίγνεσθαι της τεχνοεπιστήμης οδηγεί στην καταστροφή της βιόσφαιρας, κι έτσι στην αυτοκτονία της ανθρωπότητας» (E. Morin).

**ΑΠΑΝΤΗΣΗ**: *Ο Μορέν υποστηρίζει την άποψη ότι πρέπει να παραιτηθούμε από την προσπάθεια να κατακτήσουμε τη φύση. Προκειμένου να στηρίξει την άποψή του, χρησιμοποιεί ως* ***κύριο τρόπο πειθούς την επίκληση στη λογική****. Ο συγγραφέας αξιοποιεί ως* ***μέσο πειθούς το επιχείρημα*** *ότι «ο τεράστιος κόσμος … παραμένει έξω από την εμβέλειά μας» και ότι η τεχνοεπιστήμη οδηγεί σε καταστροφή της βιόσφαιρας και εντέλει της ανθρωπότητας*.

**2.** «Ξέρουμε από τούδε και εις το εξής, ότι αυτός ο μικρός χαμένος πλανήτης δεν είναι παρά μια κατοικία: είναι το σπίτι μας, το δικό μας maison, home, heimat, είναι η μητρίδα μας, και, ακόμα περισσότερο, η πατρίδα-Γη μας. Μάθαμε ότι θα γίνουμε καπνός μέσα στους ήλιους και πάγοι μέσα στα αχανή διαστήματα. Βεβαίως, μπορούμε να φύγουμε, να ταξιδέψουμε, να αποικίσουμε άλλους κόσμους. Εδώ όμως, στο σπίτι μας, είναι που υπάρχουν τα φυτά μας, τα ζώα μας, οι θάνατοι και οι ζωές μας» (E. Morin).

**ΑΠΑΝΤΗΣΗ**: *Ο συγγραφέας χρησιμοποιεί ως* ***τρόπο πειθούς*** *την* ***επίκληση στο συναίσθημα****. Συγκεκριμένα, τονίζει τη μοναδικότητα του πλανήτη και επιχειρεί να προκαλέσει στον αναγνώστη συναισθήματα δέους και οικειότητας απέναντι στον πλανήτη μας. Για πετύχει τα παραπάνω αξιοποιεί ως* ***μέσο πειθούς*** *διάφορα* ***εκφραστικά μέσα****, όπως την παρομοίωση / αναλογία (πλανήτης - κατοικία), τη μεταφορά («καπνός μέσα στους ήλιους»), το ασύνδετο σχήμα («τα ζώα μας, οι θάνατοι και οι ζωές μας»)*.

**Β. Είδη Συλλογισμών**

**Αξιολόγηση Επιχειρήματος**

|  |
| --- |
| **Είδη Συλλογισμών** (σσ. 9-12)**Α. Ως προς την πορεία προς το συμπέρασμα (την πορεία που ακολουθεί ο νους)**1. **Παραγωγικός**: Μετάβαση από το Γενικό στο Ειδικό/Μερικό [ Γ > Ε ]2. **Επαγωγικός**: Μετάβαση από το Ειδικό – Μερικό στο Γενικό [ Ε > Γ ]**α. Τέλεια επαγωγή**: όταν ελέγχονται όλα τα επιμέρους στοιχεία ενός συνόλου, ένα προς ένα, και καταλήγουμε με ασφάλεια σε ένα γενικότερο συμπέρασμα για το σύνολο. [σ. 14]**β. Ατελής επαγωγή**: όταν ελέγχονται κάποια στοιχεία, ένα αντιπροσωπευτικό δείγμα ενός ευρύτερου συνόλου και βγαίνει πιθανολογικά μόνο ένα συμπέρασμα για το ευρύτερο σύνολο. [σ. 14] **Είδη επαγωγικού συλλογισμού:** γενίκευση, αίτιο αποτέλεσμα, αναλογία [σ. 14] 3. **Αναλογικός**: Μετάβαση από ένα Ειδικό – Επιμέρους σε ένα άλλο [ Ε1 > Ε2 ] **Β. Ως προς το είδος των προτάσεων που αποτελούν τις προκείμενες** [σ. 10]1. **Κατηγορικοί**: όταν οι προκείμενες αποτελούν κατηγορικές προτάσεις, δηλαδή έχουν κατηγορούμενο ή κατηγόρημα2. **Υποθετικοί**: όταν μία έστω από τις προκείμενες αποτελεί υποθετική πρόταση3. **Διαζευκτικοί**: όταν μία έστω από τις προκείμενες αποτελεί διαζευκτική πρόταση |

**Παραδείγμα**

 Η Δημοκρατία περνάει στον καιρό μας δοκιμασία. Το πρόβλημά της είναι σύνθετο. Δοκιμασία για τη Δημοκρατία είναι η ανάγκη να κυβερνήσει ανθρώπινα σύνολα τεράστια, που ξεπερνάνε τα φυσικά της μέτρα. Γιατί το δημοκρατικό πολίτευμα είναι εφικτό εκεί όπου όλα βρίσκονται στα μέτρα του ανθρώπου, όπου η άσκηση της εξουσίας κι ο έλεγχός της είναι άμεσα ή σχεδόν άμεσα, όπου το άτομο έχει υπόσταση, δεν μεταβάλλεται σ’ απρόσωπη μονάδα μέσα σε αστρονομικό αριθμό. Το αν θα μπορέσει να περισωθεί η Δημοκρατία μέσα στα ωκεάνια ανθρώπινα σύνολα της σημερινής και της αυριανής εποχής, είναι κάτι που θα το ιδούν όσοι επιζήσουν κι αυτοί που θα ’ρθουν. (επαναληπτικές 2008)

***-*** *Με τι είδους συλλογιστική πορεία (παραγωγική ή επαγωγική) οργανώνεται η παραπάνω παράγραφος του κειμένου; Να δικαιολογήσετε την απάντησή σας.*

**Απάντηση:**

Ο συλλογισμός στην παράγραφο είναι επαγωγικός: Π1: Το δημοκρατικό πολίτευμα είναι εφικτό εκεί όπου όλα βρίσκονται στα μέτρα του ανθρώπου, όπου η άσκηση της εξουσίας κι ο έλεγχός της είναι άμεσα ή σχεδόν άμεσα, όπου το άτομο έχει υπόσταση. Π2: Στη σύγχρονη εποχή δοκιμασία για τη δημοκρατία είναι η ανάγκη να κυβερνήσει τεράστια ανθρώπινα σύνολα, που ξεπερνάνε τα φυσικά της μέτρα. Σ: Η δημοκρατία περνάει στον καιρό μας και δοκιμασία και κρίση

|  |
| --- |
| **Αξιολόγηση του Επιχειρήματος** (σσ. 12-17)**Α.** Για να είναι ένας συλλογισμός **Λογικώς Ορθός**, πρέπει να είναι συγχρόνως **έγκυρος** και **αληθής**. [σσ. 12-13]**Β. Αξιολόγηση των επαγωγικών συλλογισμών** [σσ. 13-15] **α. Γενίκευση:** 1. Τέλεια επαγωγή ή ατελής; 2. Στηρίζεται σε επαρκή στοιχεία ή είναι επισφαλής, βεβιασμένη; **β.** **Αίτιο-Αποτέλεσμα:** 1. Σχέση αιτιώδης ή χρονολογική; 2. Υπεραπλούστευση της σχέσης αιτίας -αποτελέσματος; 3. Αιτία αναγκαία και επαρκής; γ. **Αναλογία:** 1. Οι ομοιότητες είναι επαρκείς; 2. Είναι σχετικές με το θέμα; |

**Παράδειγμα**

**α.** Ποια είναι η συλλογιστική πορεία (παραγωγική-επαγωγική) του παρακάτω συλλογισμού; Να δικαιολογήσετε την απάντησή σας. **β.** Να αξιολογήσετε τον συλλογισμό ως προς την αλήθεια, την εγκυρότητα και την ορθότητά του. (Να θεωρήσετε ότι οι προκείμενες ανταποκρίνονται στην πραγματικότητα).

- όπου απουσιάζει ο ανταγωνισμός, ο άνθρωπος δεν πλουτίζει τα εφόδιά του.

- σε παλαιές εποχές απουσίαζε ο ανταγωνισμός.

Άρα, ο άνθρωπος σε παλιές εποχές δεν πλούτιζε τα εφόδιά του.

**Απάντηση:**

Η συλλογιστική πορεία που ακολουθείται είναι παραγωγική. Ο συγγραφέας ξεκινά από μια άποψη με γενική, καθολική ισχύ («*όπου απουσιάζει ο ανταγωνισμός, ο άνθρωπος δεν πλουτίζει τα εφόδιά του*») και καταλήγει σε μια θέση με ειδικότερο περιεχόμενο («*ο άνθρωπος σε παλιές εποχές δεν πλούτιζε τα εφόδιά του*»). Επιπλέον, ο συλλογισμός είναι ορθός, αφού είναι έγκυρος και συνάμα αληθής από τη στιγμή που το συμπέρασμα προκύπτει αβίαστα από τις προκείμενες (εγκυρότητα) και το περιεχόμενο των προκείμενων ανταποκρίνεται στην πραγματικότητα (αλήθεια).

1. **πρόταγμα** αυτό που βρίσκεται ή τίθεται σε πρώτη ή κύρια θέση (για ιδέες, γεγονότα) [↑](#footnote-ref-1)